Procurorii fac cercetări pentru vătămare corporală din culpă pe numele parlamentarului Ioan Terea, deputat PSD de Sibiu, după ce miercuri seară ar fi lovit cu mașina doi protestatari, în timp ce ieșea cu mașina din curtea Parlamentului. Dosarul va fi înaintat la Parchetul de pe lângă Înalta Curte de Casație și Justiție.

Femeie: Omori omul pe stradă? Nu ţi-e ruşine? Permis pentru acces auto şi parcare Palatul Parlamentului.

Deputat: S-au aruncat pe maşină. Eu stăteam pe trecerea de pietoni!

Femeie: De ce minţiţi? Aţi dat peste noi pe trecerea de pietoni!

Deputatul PSD de Sibiu Ioan Terea s-a ales cu un dosar penal, fiind acuzat de vătămare corporală după incidentul de miercuri seară de la proteste.

Deputatul PSD a fost testat aseară cu etilotestul, rezultatul fiind negativ.

El a susținut că cei doi protestatari i-au sărit în față. „Nu aveam cum să-i lovesc, ei au sărit pe mașină, se văd urme pe mașină din lateral. Mașina în față nu are nicio urmă, nimic”, a spus Ioan Terea.

Cei trei au fost audiați până la ora 3 dimineața.

Ioan Terea se află la primul mandat de parlamentar.

Câteva sute de oameni au protestat miercuri seară la Parlament față de modificările aduse de coaliția PSD-ALDE, susținută de UDMR, la Legea 303/2004 privind statutul judecătorilor şi procurorilor, dar și de modul în care au fost adoptate schimbările.

Manifestarea a avut loc chiar dacă oamenii anunţaseră că nu vor mai ieşi câteva zile în stradă, în semn de respect pentru moartea Regelui Mihai. Cum Parlamentul nu a luat la rândul său o pauză la dezbaterea legilor justiţiei, oamenii au ieşit din nou în stradă, furioşi pe modul în care Statutul Magistraţilor a fost votat pe bandă rulantă de Camera Deputatilor. Timp de șapte ore au stat oamenii în stradă la Parlament.